32006R1976
L 368/85
JURNALUL OFÍCIAL AL UNIUNII EUROPENE
REGULAMENTUL (CE) NR. 1976/2006 AL COMISIEI
din 20 decembrie 2006
de modificare a Regulamentelor (CE) nr. 2204/2002, (CE) nr. 70/2001 și (CE) nr. 68/2001 în ceea ce privește perioada de valabilitate
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 994/98 al Consiliului din 7 mai 1998 de aplicare a articolelor 92 și 93 din Tratatul de instituire a Comunității Europene anumitor categorii de ajutoare de stat orizontale (1), în special articolul 1 alineatul (1) litera (a) punctele (i), (ii), (iv) și litera (b),
după publicarea proiectului prezentului regulament,
după consultarea comitetului consultativ privind ajutoarele de stat,
întrucât:
(1)
Regulamentul (CE) nr. 2204/2002 al Comisiei din 12 decembrie 2002 de aplicare a articolelor 87 și 88 din Tratatul CE ajutoarelor de stat pentru ocuparea forței de muncă (2), Regulamentul (CE) nr. 70/2001 al Comisiei din 12 ianuarie 2001 privind aplicarea articolelor 87 și 88 din Tratatul CE ajutorului de stat pentru întreprinderile mici și mijlocii (3) și Regulamentul (CE) nr. 68/2001 al Comisiei din 12 ianuarie 2001 de aplicare a articolelor 87 și 88 din Tratatul CE privind ajutoarele pentru formare (4) expiră la 31 decembrie 2006. În planul său de acțiune în domeniul ajutoarelor de stat (5), Comisia a propus regruparea regulamentelor în cauză într-un singur regulament de exceptare pe categorii și, eventual, adăugarea altor sectoare menționate la articolele 1 și 2 din regulamentul (CE) nr. 994/98.
(2)
Conținutul viitorului regulament de exceptare pe categorii depinde, în special, de rezultatele consultărilor publice lansate de planul de acțiune în domeniul ajutoarelor de stat și de documentul de consultare al Comisiei privind ajutoarele de stat pentru inovație (6). De asemenea, sunt necesare discuții cu reprezentanții statelor membre pentru a defini categoriile de ajutoare care pot fi considerate compatibile cu tratatul. Pentru a continua consultările actuale și pentru a analiza rezultatele acestora, ar trebui prelungită perioada de valabilitate a Regulamentelor (CE) nr. 2204/2002, (CE) nr. 70/2001 și (CE) nr. 68/2001 până la 30 iunie 2008.
(3)
Prin urmare, Regulamentele (CE) nr. 2204/2002, (CE) nr. 70/2001 și (CE) nr. 68/2001 ar trebui modificate în consecință.
(4)
Este oportun să nu se solicite statelor membre să prezinte noi informații sumare pentru măsurile care se prelungesc prin prezentul regulament, fără modificări substanțiale,
ADOPTĂ PREZENTUL REGULAMENT:
Articolul 1
La articolul 11 alineatul (1) din Regulamentul (CE) nr. 2204/2002, teza a doua se înlocuiește cu următorul text:
„Prezentul regulament se aplică până la 30 iunie 2008.”
Articolul 2
La articolul 10 alineatul (1) din Regulamentul (CE) nr. 70/2001, teza a doua se înlocuiește cu următorul text:
„Prezentul regulament se aplică până la 30 iunie 2008.”
Articolul 3
La articolul 8 alineatul (1) din Regulamentul (CE) nr. 68/2001, teza a doua se înlocuiește cu următorul text:
„Prezentul regulament se aplică până la 30 iunie 2008.”
Articolul 4
Obligația de a prezenta Comisiei o sinteză a informațiilor privind măsurile puse în aplicare în temeiul articolului 10 alineatul (1) din Regulamentul (CE) nr. 2204/2002, al articolului 9 alineatul (1) din Regulamentul (CE) nr. 70/2001 și al articolului 7 alineatul (1) din Regulamentul (CE) nr. 68/2001 nu se aplică măsurilor privind ajutoarele de stat pentru care obligațiile de informații sumare au fost înlocuite și care se prelungesc în temeiul prezentului regulament, fără a fi modificate ulterior.
Articolul 5
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2006.